
Procedura şi condițiile de acordare a ajutoarelor de urgenţă și a ajutoarelor de înmormântare 
Procedura stabileşte acordarea ajutoarelor de urgenţă familiilor sau persoanelor care locuiesc pe raza Comunei Macea, care se află în situaţii de necesitate ca urmare a unor calamităţi naturale, incendii, accidente, epidemii, epizootii, precum şi în alte situaţii deosebite care pot duce la apariţia sau sporirea riscului de excluziune socială, inclusiv în caz de deces în ţară sau în străinătate, şi ajutoarelor de înmormântare în cazul decesului unei persoane din familiile beneficiare de ajutor social, al persoanei singure beneficiare de ajutor social, precum şi al persoanei fără venituri sau cu venituri reduse, în conformitate cu Legea nr. 416/2001 privind venitul minim garantat, cu modificările şi completările ulterioare. 
Registratura instituţiei primeşte şi înregistrează cererea și declarația pe propria răspundere de acordare a ajutorului de urgență sau a ajutorului de înmormântare, a unui membru de familie sau a persoanei singure, însoțită de acte doveditoare. 
Actele necesare care trebuie depuse împreună cu cererea și declarația pe propria răspundere sunt următoarele: 
a) copie act de identitate solicitant; 
b) copii acte de identitate ale membrilor familiei cu care locuieşte solicitantul; 
c) acte din care să rezulte încadrarea, potrivit legii, în categoria persoanelor cu handicap (acolo unde este cazul); 
d) certificatul fiscal privind veniturile, eliberat în luna anterioară/curentă depunerii cererii pentru acordarea ajutorului de urgenţă; 
e) certificat fiscal privind bunurile aflate în proprietate (clădiri, terenuri, autoturisme); 
f) taloane de plată/ cupoane pentru toate tipurile de pensie sau indemnizaţie cu caracter permanent din luna anterioară/curentă depunerii cererii pentru acordarea ajutorului de urgenţă; 
g) adeverinţă eliberată de angajator cu venitul net realizat din luna anterioară/curentă depunerii cererii pentru acordarea ajutorului de urgenţă; 
h) adeverinţă din care să reiasă statutul de elev/student cu precizarea dacă beneficiază de bursă, tipul şi cuantumul acesteia; 
i) acte medicale din care să rezulte starea de sănătate a solicitantului/membri de familie (după caz), precum şi reţete, trimiteri, tratamente prescrise de medicul specialist; 
j) documente doveditoare privind cheltuielile cu înmormântarea, după caz; 
k) alte documente justificative care vin în susţinerea cererii privind acordarea ajutorului. Copiile actelor doveditoare vor fi însoțite de cele originale, în vederea certificării pentru conformitate cu originalul de către personalul cu atribuții în acest sens al Compartimentului asistență socială. 
După primirea cererii și declarației pe propria răspundere a solicitantului, se verifică actele doveditoare care o însoțesc, de către personalul de specialitate. Personalul Compartimentului asistență socială cu atribuții în acest sens efectuează ancheta socială în termen de 3 zile lucrătoare de la data înregistrării cererii și declarației pe propria răspundere. 
Se întocmesc raportul şi dispoziţia de acordare a ajutorului de urgenţă sau a ajutorului de înmormântare sau de respingere a cererii. 
Dispoziţia Primarului Comunei Macea se comunică solicitantului în termen de maxim 5 zile de la data intrării în vigoare  acesteia. Cuantumul ajutorului se va stabili prin dispoziţia primarului în limita sumelor aprobate în bugetul local la Capitolul 68.02 Subcapitol 68.02.15.01 - Ajutor social. 
Ajutoarele de urgenţă se acordă o singură dată într-o perioadă de 12 luni. Ajutoarele pot fi acordate şi în completarea celor care sunt aprobate de Guvernul României. În situația aprobării cererii, se întocmeşte statul de plată pentru plata ajutorului de urgenţă sau de înmormântare şi se achită drepturile băneşti, de la casieria instituţiei, în baza actului de identitate al solicitantului şi, acolo unde este cazul, a certificatului de deces în original.
În cazul acordării ajutorului social sub forma unor bunuri produse, predarea acestora către beneficiar se va face pe baza unui proces verbal de predare-primire.
